Ringgit kekal paras terendah dalam sejarah sejak 1998

Ringgit yang diniagakan semula hari ini (Selasa, 25 Oktober 2022) setelah urus niaga ditutup sempena cuti Deepavali pada Isnin, kekal mencatat paras terendah dalam sejarah mata wang negara di bawah 4.73.

Ketika ditutup pada jam 6 petang tadi, ringgit naik sedikit kepada 4.7250 bagi satu dolar Amerika Syarikat (AS), berbanding 4.7380 ketika penutup pada Jumaat lalu.

Paras terendah nilai ringgit pernah dicatatkan ialah 4.7250 pada 7 Januari 1998, ketika krisis kewangan Asia, sebelum kerajaan pimpinan Tun Dr Mahathir Mohamad ketika itu mengikat mata wang itu kepada 3.80 berbanding dolar AS.

Sebelum ini, laporan media mengatakan ringgit dijangka terus menurun berbanding dolar AS minggu ini, mungkin dalam julat 4.75, kata penganalisis.

Pengarah Urusan SPI Asset Management Stephen Innes menganggap bahawa Jawatankuasa Pasaran Terbuka Persekutuan AS boleh kehilangan kesabaran kerana inflasi tidak jatuh cukup cepat di AS, yang bermakna kenaikan yang lebih agresif dan dolar AS yang kukuh.

“Nampaknya terdapat konsensus bahawa inflasi kekal degil dan tidak boleh diterima tinggi, justeru, pasaran juga berpendapat kenaikan kadar selanjutnya diperlukan,” katanya.

Ketua Pegawai Pelaburan Asia Tenggara bagi Principal Asset Management Bhd untuk Malaysia Patrick Chang berkata prospek ekonomi kekal mencabar kerana pelabur telah mengambil kira potensi kemelesetan ekonomi.

Ini, dan kebimbangan mengenai kenaikan kadar faedah di AS, ditambah dengan pertumbuhan yang lebih perlahan di China, telah menyebabkan kebimbangan yang lebih tinggi terhadap prospek ekonomi, katanya.


Penonton lengkap vaksin boleh masuk stadium mulai Jumaat

Acara sukan dalam stadium bakal kembali meriah apabila kerajaan membenarkan kehadiran penonton atau penyokong, khusus bagi individu yang lengkap divaksinasi di semua negeri, berkuat kuasa Jumaat ini.

Kelonggaran itu diumumkan Perdana Menteri Datuk Seri Ismail Sabri Yaakob selepas beliau mempengerusikan Mesyuarat Jawatankuasa Khas Pengurusan Pandemik hari ini.

Bagaimanapun, di sebalik kelonggaran itu beberapa peraturan dikenakan termasuk tidak boleh makan minum di dalam stadium, kekal memakai pelitup muka selain mematuhi prosedur operasi standard (SOP) yang ditetapkan.

“Lebih banyak kelonggaran diberikan kepada negeri Fasa 2, 3 dan 4 dalam Pelan Pemulihan Negara (PPN) termasuk membabitkan kebenaran majlis rasmi kerajaan, swasta.

“Selain itu, turut dibenarkan ialah pembukaan sektor latihan kemahiran dan pusat latihan industri dan kehadiran penonton ke tempat perlawanan sukan serta rekreasi,” katanya dalam kenyataan, hari ini.

Ismail Sabri berkata, kehadiran penonton dan penyokong ke tempat perlawanan sukan dan rekreasi di negeri Fasa 2, Fasa 3, dan Fasa 4 membabitkan sebelum, semasa dan selepas acara sukan serta rekreasi dengan syarat, penonton atau penyokong sudah lengkap divaksin.

“Selain itu, penonton juga perlu memakai pelitup muka sepanjang perlawanan serta tiada aktiviti makan minum sepanjang berada di stadium.

“Kanak-kanak bawah umur 18 tahun tidak dibenarkan untuk menonton perlawanan di tempat acara sukan berlangsung,” katanya.

Katanya, maklumat lanjut mengenai SOP bagi kelonggaran baharu itu boleh dilayari di laman sesawang rasmi kementerian terbabit serta di laman rasmi www.mkn.gov.my.

Sementara itu, Ismail Sabril berkata, penganjuran majlis rasmi kerajaan dan swasta termasuk perasmian dan bengkel, dibenarkan di negeri Fasa 2 dan Fasa 3, dengan syarat tetamu menerima vaksinasi lengkap dan kapasiti 50 peratus ruang premis, manakala 100 peratus kapasiti penuh bagi negeri Fasa 4.

“Bagi individu yang belum divaksin, mereka perlu menjalani ujian menggunakan kit ujian kendiri air liur sebelum hadir dengan disaksikan oleh penganjur atau pengesahan daripada pengamal perubatan,” katanya.


PRK: Hadi minta ahli UMNO sokong PN bikin Zahid panas

Datuk Seri Ahmad Zahid Hamidi panas dengan kenyataan dibuat Tan Sri Abdul Hadi Awang yang menggesa supaya ahli UMNO atas pagar menyokong Perikatan Nasional (PN) dalam dua Pilihan Raya Kecil (PRK) Parlimen Pulau dan Dewan Undangan Negeri (DUN) Simpang Jeram.

Presiden PAS terdahulu menggesa ahli-ahli UMNO yang kecewa dengan langkah Presiden mengheret parti duduk berkahwin dengan Pakatan Harapan (PH)- DAP agar menyokong PN.

Ekoran itu, Zahid berkata Hadi tidak wajar mencampuri urusan partinya.

“Tidak ada mana-mana ahli politik yang harus campur kepada hal ehwal mana-mana parti politik yang lain.

“Pada hemat saya, mana-mana tokoh politik eloklah jaga parti masing-masing. Biarlah kami jaga parti kami,” katanya dipetik laporan Malaysia Gazette.

Terdahulu, Hadi ketika Ceramah Perdana PN DUN Simpang Jeram berharap ahli UMNO atas pagar supaya insaf dan sedar agar memberi mengundi calon PN di PRK DUN Simpang Jeram, Johor.

Hadi berkata, ini kerana mereka juga bertanggungjawab untuk menyelamatkan negara dan Islam.


Sah bubar DUN, MB Johor mengadap Sultan Ibrahim 5 petang ini

Menteri Besar (MB) Datuk Hasni Mohammad dijangka mengadap Sultan Johor, Sultan Ibrahim Sultan Iskandar petang ini bagi mendapatkan perkenan untuk membubarkan Dewan Undangan Negeri (DUN) bagi memberi laluan pilihan raya negeri (PRN).

Menurut laporan media, Hasni bakal mengadap Sultan Ibrahim jam 5 petang ini bagi memberitahu berhubung pembubaran DUN.

“Oleh itu, saya akan menghadiri mesyuarat kerajaan di Kota Iskandar dahulu sebelum menghadap Sultan Johor pada jam 5 petang ini.

“Saya akan mengadakan sidang media pada jam 6 petang ini di Pejabat Perhubungan UMNO Johor selepas selesai menghadap Sultan Johor,” katanya lapor media selepas mempengerusikan Mesyuarat Perhubungan UMNO Johor hari ini.

Media sebelum ini melaporkan Majlis Tertinggi (MT) UMNO memberi lampu hijau kepada parti itu untuk bersiap sedia menghadapi PRN Johor bagi mencari mandat baharu mendirikan kerajaan lebih stabil berbanding majoriti satu kerusi ketika ini.

Kerajaan Johor ketika ini memiliki majoriti tipis satu kerusi sebanyak 28 DUN berbanding 27 di blok pembangkang dan dianggap ‘goyah’ selepas kematian bekas Menteri Besar yang juga Ahli Dewan Undangan Negeri (ADUN) Kempas, Allahyarham Datuk Osman Sapian.

Barisan Nasional (BN) pada PRN Melaka November lalu memenangi 21 daripada 28 kerusi DUN, sekali gus meyakinkan UMNO untuk menghadapi PRN Johor.


Pertubuhan kemanusiaan Israel kata rejim Tel Aviv lakukan jenayah perang

Pertubuhan hak asasi manusia Israel mengutuk serangan rejim Tel Aviv terhadap rakyat Palestin dan menyifatkan perbuatan itu sebagai jenayah perang.

B’Tselem dalam kenyataan hari ini turut mendesak campur tangan antarabangsa bagi mengelak lebih ramai rakyat Palestin khususnya di Semanjung Gaza.

“”Masyarakat antarabangsa harus segera campur tangan dan menggunakan kekuatannya untuk memaksa Israel mengubah polisinya, sebelum lebih banyak korban berlaku,” katanya.

Pertubuhan itu berkata sejak 2014, Israel tidak pernah melakukan kemusnahan sehingga ke tahap kehancuran di Semenanjung Gaza sebagaimana yang dilakukan sekarang.

Kumpulan itu mengulangi bahawa Semenanjung Gaza berdepan krisis kemanusiaan susulan sekatan Israel selama 14 tahun yang dikenakan ke atas dua juta penduduknya.

Perdana Menteri Israel, Benjamin Netanyahu dilaporkan berkata rejim Zionis itu akan terus melancarkan serangan ke atas Palestin walaupun terdapat langkah-langkah diplomatik untuk memulihkan keamanan.

“Kempen kami (ke atas Palestin dan pejuang) akan diteruskan dengan skala penuh tentera. Kami bertindak sekarang selama mana yang perlu untuk mengembalikan ketenangan dan keamanan kepada warga Israel,” katanya menerusi televisyen negara itu.

Pengeboman rejim Zionis Israel ke atas Semenanjung Gaza memasuki hari ketujuh berturut-turut, dengan serangan awal Ahad menyebabkan 42 termasuk kanak-kanak terbunuh, puluhan lagi cedera dan meruntuhkan sekurang-kurangnya dua bangunan kediaman.

Sementara itu, askar rejim Israel mengebom pusat kesihatan di Semenanjung Gaza, hari ini.

Kementerian Kesihatan Palestin berkata, Pusat Perubatan Al-Daraj Martyrs rosak teruk akibat serangan dua perluru berpandi rejim Israel.

Kenyataan itu turut menggesa komuniti antarabangsa untuk masuk campur memberi perlindungan kepada institusi kesihatan dan kakitangan perubatan daripada tindakan ganas Zionis.

Jumlah kematian akibat serangan rejim Israel sejak 10 Mei lalu meningkat sehingga lebih 188 orang, termasuk 55 kanak-kanak dan 33 wanita. Lebih 1,200 lagi cedera dalam tindakan kejam rejim Israel di Semananjung Gaza dan Tebing Barat. – Agensi


Punca penderaan di taska meningkat

Setiap kanak-kanak mempunyai hak untuk hidup sihat dan bebas dari keganasan. Setiap tahun, sekurang-kurangnya 2,000 kanak-kanak di Malaysia dilaporkan menjadi mangsa penderaan dan pengabaian kanak-kanak. Penderaan kanak-kanak adalah masalah global yang besar.

Ia memberi impak serius terhadap kesihatan mental dan pertumbuhan fizikal kanak-kanak, kesejahteraan dan perkembangan sepanjang kehidupan mereka, dengan itu ia menjadi masalah masyarakat secara amnya.

Penderaan kanak-kanak merujuk kepada penderaan secara fizikal dan emosi, penderaan seksual, kecuaian dan pengabaian terhadap kanak-kanak, termasuk sebarang bentuk eksploitasi atau komersial.

Kajian juga mendapati faktor tertinggi penderaan kanak-kanak adalah berpunca daripada perbalahan keluarga, ibu mengikut teman lelaki, masalah kewangan serta kecuaian ibu bapa, namun sejak akhir-akhir ini, kes dera dilaporkan kerap berlaku di pusat asuhan, tadika serta taska.

Menurut Pengarah Pusat Kaunseling Universiti Teknologi Malaysia, Dr. Zulfikar Ahmad berkata, antara punca utama berlakunya kes penderaan di pusat berkenaan adalah sebab tekanan persekitaran dan peribadi tenaga pengajar.

“Kita perlu faham kanak-kanak dalam proses tumbesaran menunjukkan pelbagai reaksi yang pelbagai.

“Punca berlakunya kes penderaan adalah kerana tenaga pengajar tidak mampu menahan emosi dan menguruskan tekanan dengan baik. Mungkin mereka ada masalah peribadi dan apabila pergi ke tempat kerja ditambah dengan persekitaran bising, kanak-kanak meragam jadi mereka tidak dapat menyerap tekanan yang dihadapi,” katanya.

Menurut beliau, pengusaha atau pengendali pusat asuhan perlu sentiasa memantau keadaan psikologi tenaga pengajar sebagai salah satu langkah mengatasi masalah kes penderaan terhadap kanak-kanak.

Sementara itu, Pegawai Psikologi Kanan, Bahagian Perkhidmatan Sumber Manusia, Pejabat Pendaftar, Universiti Putra Malaysia, Siti Fatimah Abdul Ghani berpendapat, guru tadika atau taska perlu menjalani ujian psikologi secara berkala bagi menentukan tahap kesihatan mental dan emosi mereka berada dalam keadaan siap siaga serta terbaik.

“Dalam konteks pendidikan psikologi, hukuman dan ganjaran merupakan satu elemen yang perlu diterapkan kepada kakitangan sesebuah institusi.

“Sebagai contoh, sekiranya ada kesalahan yang dilakukan staf mereka perlu dihukum dengan cara profesional dan perlu ada ganjaran seperti menganjurkan hari keluarga.

“Keadaan ini dapat menyerap tekanan kerja dan masalah peribadi mereka,” katanya.

Dalam pada itu itu, tidak menolak kebanyakan kes berlaku disebabkan pengasuh tiada kemahiran dalam penjagaan bayi dan kanak-kanak, Presiden Persatuan Pengasuh Berdaftar Malaysia Anisa Ahmad berkata,  kejadian seumpama lazimnya dikaitkan dengan mereka yang tidak berdaftar.

Menurutnya, semua individu berkenaan, sama ada pengusaha, penyelia, pengasuh taska/  pendidik  awal kanak-kanak ataupun pengasuh di rumah, wajib mengambil Kursus Asuhan dan Didikan Awal Kanak-Kanak PERMATA (Kursus Asuhan PERMATA (KAP) di bawah kelolaan Jabatan Kebajikan Masyarakat (JKM) serta lulus ujian amali dan bertulis.

“Sijil KAP menjadi ‘lesen’ untuk mereka berdaftar sebagai pengasuh sah dengan JKM melalui taska, selain wajib mengikuti semua prosedur operasi standard (SOP) yang ditetapkan semasa mengasuh dan menjaga kanak-kanak baik, di taska institusi, taska tempat kerja, taska komuniti ataupun taska di rumah.

“Bagi pengasuh, terutama suri rumah yang menjaga lebih daripada empat orang kanak-kanak pula, mereka perlu berdaftar dengan JKM sebagai taska di rumah, berdasarkan peruntukan Akta Taman Asuhan Kanak-kanak 1984 (Akta 308),” katanya.


Peguam Najib positif Covid, kes audit 1MDB ditunda ke 24 Jun

Perbicaraan kes Datuk Seri Najib Razak berhubung tuduhan menggunakan kedudukannya untuk meminda Laporan Akhir Pengauditan 1MDB sebelum ia dibentangkan kepada Jawatankuasa Kira-Kira Wang Negara (PAC), esok ditangguhkan.

Ini kerana peguam utama Najib, Tan Sri Muhammad Shafee Abdullah, disahkan positif Covid-19.

Sebelum ini, beberapa perbicaraan Najib juga terpaksa ditangguhkan selepas Shafee perlu menjalani kuarantin setelah ada ahli pasukan pembelaannya disahkan positif Covid-19.

Rahmat Hazlan, seorang lagi peguam Najib, mengesahkan peguam kanan itu positif Covid-19.

“Ia tidak berlaku (perbicaraan), Tan Sri (Shafee) tidak mempunyai MC lagi, tetapi dia telah diuji positif Covid,” katanya menurut Malay Mail.

Rahmat berkata, Shafee telah disahkan positif Covid-19 melalui kit ujian pantas pada Selasa dan semalam telah menerima pengesahan melalui ujian PCR.

Menurutnya peguam Najib telah menulis surat kepada Mahkamah Tinggi semalam berhubung perkara itu, dan dijawab hari ini.

Tarikh dijadualkan seterusnya untuk perbicaraan ini ialah 24 Jun, kata Rahmat.

Esok dijadualkan sebagai hari penggantian untuk pendengaran Mahkamah Tinggi terhadap permohonan pendakwa raya supaya tertuduh lain dalam perbicaraan itu, bekas Ketua Pegawai Eksekutif 1MDB Arul Kanda Kandasamy, dipanggil sebagai saksi pendakwaan, serta bantahan Najib terhadap Arul Kanda yang menjadi saksi terhadapnya.

Perbicaraan permohonan untuk mendapatkan Arul Kanda menjadi saksi pendakwaan sepatutnya pada Isnin, tetapi ditangguhkan ke esok kerana Shafee sakit.

Pada Isnin, Rahmat memberitahu Mahkamah Tinggi bahawa Shafee telah menghubunginya pagi itu untuk memaklumkannya tentang demam dan sakit tekaknya, dan Shafee akan ke klinik untuk mendapatkan sijil sakit (MC).

Pihak pendakwaan tidak membantah permohonan peguam Najib untuk menangguhkan perbicaraan Isnin kerana penyakit Shafee, dan Mahkamah Tinggi telah membenarkan penangguhan itu tetapi juga memerlukan peguam menetapkan tarikh penggantian tambahan.

Selepas Shafee jatuh sakit, prosiding Mahkamah Tinggi yang dijadualkan pada Selasa hingga Khamis juga tidak diteruskan, sebaliknya digantikan dengan tiga tarikh tambahan pada Oktober.

Bagi permohonan supaya Arul Kanda menjadi saksi pendakwaan yang sepatutnya didengar esok, Shafee dijangka mengambil masa antara 90 minit dan setengah hari untuk mengemukakan bantahannya, manakala ketua pendakwa raya Datuk Seri Gopal Sri Ram dijangka mengambil masa kira-kira 30 minit untuk membentangkan hujah pihak pendakwaan yang memihak kepada Arul Kanda dipanggil sebagai saksi pendakwaan.

Dalam perbicaraan ini, Najib dituduh sebagai perdana menteri dan kemudian menteri kewangan menyalahgunakan kedudukannya antara 22 Februari 2016 dan 26 Februari 2016 untuk menerima kepuasan diri dalam bentuk perlindungan daripada tindakan sivil atau jenayah atas peranannya dalam pengendalian operasi 1MDB, dengan mengarahkan pindaan kepada laporan ketua juruaudit negara mengenai 1MDB – yang telah pun dimuktamadkan dan sedia untuk dibentangkan kepada PAC.

Arul Kanda didakwa bersubahat bersama Najib.

Pada hari pertama perbicaraan pada 18 November 2019, pihak pendakwaan telah memaklumkan kepada mahkamah bahawa mereka akan memohon agar Arul Kanda menjadi saksi pendakwaan pada masa akan datang pada peringkat perbicaraan.

Pada 20 Mei, pihak pendakwaan memohon agar Arul Kanda memberi keterangan sebagai saksi pendakwaan, kerana dia mempunyai maklumat yang berkaitan dengan pertuduhan terhadap Najib dan maklumat yang akan menjejaskan secara material keputusan pendakwaan terhadap Najib.

Peguam Arul Kanda Datuk N Sivananthan tidak membantah permohonan anak guamnya untuk menjadi saksi pendakwaan, tetapi sebelum ini juga berhujah bahawa pihak pendakwaan perlu menarik balik pertuduhan terhadap anak guamnya selepas beliau melengkapkan keterangannya sebagai saksi pendakwaan terhadap Najib.


Boleh percaya Anwar tak campur tangan kes mahkamah? Soal Tun Faisal

Seorang bekas pemimpin UMNO meluahkan rasa kurang percaya terhadap jaminan dan ikrar Datuk Seri Anwar Ibrahim untuk memerangi rasuah, tidak campur tangan dalam kes mahkamah dan memastikan kebebasan badan kehakiman.

Bekas Timbalan Ketua UMNO Bahagian Putrajaya, Datuk Tun Faisal Ismail Aziz turut mempersoalkan berhubung janji Anwar untuk menurunkan harga minyak selepas 24 jam mengangkat sumpah Perdana Menteri.

Menurutnya beliau mempertikaikan kebolehpercayaan ikrar Anwar untuk tidak campur tangan dalam kes mahkamah berdasarkan beberapa janji yang dibuat sebelum ini telah tidak ditepati.

Ini termasuk Anwar pernah menafikan audio perbualan dengan Presiden UMNO Datuk Seri Ahmad Zahid Hamidi, sedang perkara itu sememangnya berlaku, katanya.

Tun Faisal juga berkata Anwar pernah berjanji tidak melantik bekas Menteri Kewangan Tengku Datuk Seri Zafrul Tengku Abdul Aziz, tetapi tidak menepatinya.

Katanya Perdana Menteri juga sebelum ini berjanji tidak melantik Zahid, sebaliknya Ahli Parlimen Bagan Datuk yang kini dibicarakan terhadap tuduhan rasuah diangkat menjadi Timbalan Perdana Menteri.

Terdahulu, Anwar memberi jaminan bahawa kerajaannya tidak akan campur tangan dalam mana-mana kes mahkamah yang sedang berlangsung.

Beliau turut memberi jaminan bahawa beliau akan memastikan kebebasan badan kehakiman.

“Selaku perdana menteri, saya tidak akan campur urusan badan kehakiman, dan mereka (hakim) jalankan (tugas) dengan bebas dan telus.

“Mereka bertanggungjawab sepenuhnya kepada Perlembagaan (Persekutuan) dan rakyat, dan akhirnya kepada Allah SWT,” katanya pada sidang Dewan Rakyat pagi tadi (20 Disember 2022).

Sementara itu, Tun Faisal berkata UMNO dan Barisan Nasional (BN) tidak akan menerima nasib buruk pada Pilihan Raya Umum Ke-15 lalu jika mendengar cakapnya berhubung pelan jajaran baharu dirancang Zahid dan Anwar.

“Jika pemimpin dan ahli UMNO percaya apa yang saya sakap mengenai Zahid, sokongan terhadap Anwar dan jajaran baharu, UMNO dan BN tidak akan kalah begitu teruk macam sekarang.

“Saya telah lawan Zahid tapi ahli UMNO pilih untuk percaya Zahid, pembodek-pembodek beliau dan ejen Anwar dalam UMNO. Masih tak percaya lagi Zahid memang dah lama rancang untuk bersama Anwar dan Pakatan Harapan,” katanya.


Bukan mudah PBM beri jawatan parti kepada Zuraida, kata Naib Presiden

Parti Bangsa Malaysia (PBM) tidak semudah itu memberi jawatan kepada Ahli Parlimen Ampang Datuk Zuraida Kamaruddin, sebaliknya Menteri Perusahaan Perladangan dan Komoditi itu perlu menunggu mesyuarat agung.

“Kita tidak boleh memberikan jawatan utama kepadanya begitu sahaja, haruslah menunggu mesyuarat agung bagi membolehkan pemilihan dilakukan,” kata Naib Presiden Kanan PBM, Steven Choong Shiau Yoon.

Bagaimanapun katanya, PBM perlu memberikan jawatan yang sesuai kepada Zuraida supaya rakyat melihat beliau boleh menerajui parti, membantu Presiden untuk melakukan gerak kerja berimpak besar dalam politik serta mengemudi penyokong pada peringkat akar umbi.

“Ada cadangan untuk memberikan jawatan sebagai Ketua Umum seperti yang diwujudkan oleh PKR kepada Datuk Seri Anwar Ibrahim suatu ketika dahulu… saya tak pasti dia akan terima atau tidak,” katanya menurut laporan media hari ini.

Buat masa ini, Steven yang juga Ahli Parlimen Tebrau berkata PBM dan Zuraida perlu mencapai kesepakatan bagi memberikan jawatan sesuai kepadanya dalam menghadapi Pilihan Raya Umum Ke-15 (PRU-15).

Pada 26 Mei lalu, Zuraida mengumumkan keluar daripada parti Pribumi Bersatu Malaysia (Bersatu) dan menyertai PBM setelah membuat pertimbangan dengan teliti dan mendalam.

Beliau percaya perjuangan PBM dan amat tertarik dengan enam prinsip terasnya antaranya keterlibatan pelbagai kaum, pemberdayaan wanita dan pemerkasaan anak muda.

Beliau juga mengumumkan akan meletak jawatan Menteri Perusahaan Perladangan dan Komoditi – salah satu kuota kerusi menteri daripada Bersatu – tetapi sehingga kini belum menghantar surat meletak jawatan.

Perdana Menteri Datuk Seri Ismail Sabri Yaakob juga masih tidak memutuskan berhubung perkara itu kerana belum bertemu Zuraida bagi mengadakan perbincangan lanjut.

Ismail Sabri dikatakan perlu mengambil masa memikirkan sama ada akan mengekalkan Zuraida atau sebaliknya melantik pemimpin Bersatu mengisi kekosongan itu, tatkala tempoh penggal Parlimen hanya akan berakhir kira-kira setahun sahaja lagi.


Nga Kor Ming umum berita baik pakar dari Singapura sertai KPKT bulan depan

Kerajaan Singapura bersetuju untuk meminjamkan pakar mereka bagi berkongsi pengalaman dengan Kementerian Perumahan dan Kerajaan Tempatan (KPKT), kata Nga Kor Ming.

Menteri Perumahan dan Kerajaan Tempatan itu memberitahu dalam wawancara dengan Astro Awani, langkah menerima bantuan pakar Housing Development Board (HDB) dari Singapura itu bertujuan untuk berkongsi pengalaman mereka dalam pembangunan perumahan di negara republik itu dengan KPKT.

“Yang sebenarnya saya nak bawa satu berita baik, tadi disebutkan HDB (Housing Development Board) dimana kita telah mendapat persetujuan daripada kerajaan Singapura, pakar-pakar HDB akan masuk ke KPKT mungkin bulan depan untuk berkongsi pengalaman kejayaan mereka apakan dilakukan.

“Bagi saya senang sahaja, yang baik dijadikan teladan yang buruk dijadikan sempadan

“Kita akan belajar daripada mana-mana kajian kes apakah amalan yang terbaik akan kita contohi, Singapura ke, Jepun ke, China ke, kita tak kira, yang penting kesejahteraan rakyat kita jaga,” katanya semasa wawancara dengan Astro Awani malam tadi.

Kor Ming yang juga Ahli Parlimen DAP itu berkata kerajaan memberi perhatian yang khusus dalam sektor perumahan kerana ia melibatkan banyak industri yang turut sama mempunyai peranan masing-masing.

“Tentang perumahan ini, kita wajib beri perhatian khusus kerana ia bukan sahaja satu pembinaan tetapi ia melibatkan lebih kurang persekitarannya, ekosistem 200 industri, kontraktor, pemasang paip dan lain-lain, pinjaman kewangan, perbankan, pasaran, semua.

“Oleh kerana itu sektor pembangunan perumahan ini dekat negara kita, ya pada masa yang sama ada masalah tapi juga banyak pencapaiannya,” katanya lagi.

Dalam pada itu, Kor Ming juga berkata kerajaan akan menyenaraihitam pemaju perumahan yang terlibat dalam projek sakit sebelum ini.

“Oleh kerana itu kita lihat, mana projek-projek yang betul-betul manpan jauh berdaya saing, dimana kerajaan akan memberi pengiiktrafan dan kawal selia tetap ketat.

“Dan oleh kerana itu kita kena pastikan sejumlah projek-projek yang dulu projek sakit, pemaju perumahan yang terlibat maka mereka akan disenaraihitamkan,” katanya.


2,500 guru enggan divaksin diberi tugas lain di sekolah

Seramai 2,500 guru yang enggan menerima suntikan vaksin Covid-19 akan diberi tugasan lain di sekolah ketika sesi persekolahan dibuka nanti, setelah mereka tidak dibenar mengajar secara bersemuka dalam kelas.

Menteri Kanan Pendidikan Datuk Dr Radzi Jidin berkata terdapat banyak tugasan lain di sekolah yang boleh dilakukan guru berkenaan.

“Pada masa sama kami juga sedang berbincang dengan Jabatan Perkhidmatan Awam (JPA) apa tindakan dan pendekatan selanjutnya untuk guru-guru ini, dan insya-Allah saya sendiri akan berhubung dengan sebahagian daripada mereka,” katanya.

Beliau berkata demikian pada sidang media di Sekolah Kebangsaan Haji Nyak Gam, di sini hari ini, selepas melawat kesan banjir akibat fenomena kepala air di daerah Yan pada 18 Ogos lalu.

Semalam, Radzi dilaporkan sebagai berkata Kementerian Pendidikan (KPM) menetapkan guru yang enggan menerima vaksin Covid-19 tidak dibenarkan mengajar secara bersemuka di dalam kelas serta berinteraksi dengan pelajar apabila sesi persekolahan dibuka pada 3 Oktober ini.

Tindakan berkenaan diambil bagi memastikan ibu bapa yakin bahawa persekitaran sekolah selamat untuk anak-anak mereka.

Sementara itu beliau berkata, Kementerian Pendidikan memperuntukkan RM2.4 juta bagi membaik pulih empat sekolah di daerah Yan yang terjejas teruk akibat fenonema kepala air dari Gunung Jerai itu.

Menurutnya, empat sekolah terjejas ialah Sekolah Menengah Kebangsaan (SMK) Yan, Sekolah Kebangsaan (SK) Langkasuka, Sekolah Jenis Kebangsaan Cina (SJKC) York Khoon dan SK Haji Nyak Gam.

“Peruntukan itu bagi membaiki kemudahan yang rosak serta menggantikan aset-aset yang musnah akibat banjir di daerah tersebut,” katanya.

Radzi berkata kementeriannya akan memastikan pelaksanaan projek kecil membaik pulih empat sekolah itu dilaksanakan secepat mungkin supaya dapat kembali beroperasi dalam keadaan baik sekiranya sesi persekolahan dibuka.

“Kita dah tengok hasil pemantauannya dan saya sudah maklumkan kepada Pengarah (Pendidikan) negeri agar keadaan yang terjejas itu dipulihkan segera bagi membolehkan murid-murid hadir ke sekolah sekiranya sesi persekolahan dapat dibuka semula,” katanya.

Katanya, lapan buah rumah guru turut terkesan, antaranya di Kampung Ruat, Titi Raga, Pekan Yan, Kampung Rendang Pasir, Kampung Setol dan Taman Pulau Bunting.

Terdahulu, Radzi juga mengunjungi dua buah rumah murid di Kampung Simpang Empat Sedaka dan Kampung Pasir, Guar Chempedak di mana bapa mereka meninggal dunia dalam fenomena kepala air tersebut.


2,847 kes baharu Covid-19

Sebanyak 2,847 jangkitan baharu Covid-19 dilaporkan dalam tempoh 24 jam lalu, menjadikan angka kumulatif kes adalah sebanyak 387,535.

Sebanyak lapan kematian direkodkan manakala kes aktif terus menunjukkan peningkatan iaitu 22,512 kes berbanding semalam, 22,014 kes.

Ketua Pengarah Kesihatan, Tan Sri Dr Noor Hisham Abdullah berkata, sebanyak 260 kes memerlukan rawatan di Unit Rawatan Rapi (ICU) manakala 125 kes memerlukan bantuan pernafasan.

Katanya, Selangor kembali menjadi negeri tertinggi kes positif baharu iaitu 748 kes diikuti Sarawak, 717 kes; Kelantan, 476 kes; Kuala Lumpur, 302 kes; Negeri Sembilan, 105 kes dan Johor, 130 kes.


Kembalikan Tanah Rizab Melayu

Data Tanah Rizab Melayu sehingga 2014.

Saya sudah banyak kali menulis dan membawakan cadangan-cadangan mengenai isu Tanah Rizab Melayu kepada semua kerajaan yang memerintah, sama ada BN pra-PRU15, PH, PN dan BN pasca PRU14. Kini, saya membawakannya pula kepada kerajaan PH pasca PRU15 pula.

Pertama sekali, kita perlu memahami bahawa ksu Tanah Rizab Melayu (TRM) adalah isu yang besar dan penting kerana jumlah tanah berstatus demikian berkurangan dengan mendadak daripada lebih 50 peratus suatu ketika dulu kepada hanya 12 peratus atau kurang pada ketika ini.

Pelbagai isu dan masalah yang telah dibongkarkan di mana isu kehilangan dan penyusutan TRM berpunca daripada daripada sikap tamak atau kapitalistik pemilik-pemilik Melayu dan kelemahan pengurusan oleh pihak-pihak kepentingan iaitu pentadbiran tanah negeri-negeri.

Oleh itu dicadangkan kepada pihak kerajaan untuk :-

1. Membentuk sebuah suruhanjaya khusus bagi menyiasat dan menyemak kedudukan sebenar TRM dan mengenakan tindakan saman atau denda kepada mana-mana pihak yang menggadaikan TRM tanpa mengira kedudukan dan pangkat.

2. Memansuhkan kuasa pihak ketiga terhadap mana-mana tanah milikan orang Melayu yang diserahkan kepada mereka dalam bentuk dengan memberikan PA. Ini termasuk kepada TRM yang dimiliki oleh pihak lain tetapi mendaftar atas nama orang melayu sebagai “proksi”

3. Menggantikan segera semua TRM yang hilang dengan tanah-tanah lain yang sama tara, sama taraf dan sama nilai seperti yang termaktub dalam peruntukan Kanun Tanah Negara 1966.

4. Menyediakan peruntukan RM10 billion setiap tahun selama 10 tahun melalui agensi dan GLC seperti UDA, Tabung Haji, PNB, Petronas, MARA dll bagi membeli tanah-tanah yang strategik dan menukarkan statusnya kepada TRM.

5. Menukarkan status tanah-tanah yang ada di tempat-tempat yang strategik tanpa perlu membeli, kepada TRM. Ini boleh dilakukan oleh kerajaan seperti dalam peruntukan undang-undang.

6. Membentuk satu Lembaga Amanah TRM untuk menjadi sebuah badan bebas yang diberi kuasa menurut undang-undang Persekutuan untuk mentadbir, mengurus dan membangun Tanah Rizab Melayu. Perlantikan ahli Lembaga ini tidak boleh diberikan kepada orang politik.

7. Melaksanakan segera semua cadangan yang diberikan oleh Ketua Audit Negara di dalam laporannya pada 2013 mengenai TRM.

8. Mengazetkan Kampung Bharu sebagai TRM bagi memastikan ia kekal milik orang Melayu.

Mungkin ada sudah jemu dengan apa yang ingin saya perjuangkan ini, namun saya tidak pernah berasa jemu demi masa hadapan anak bangsa saya.

Saya sangat mengharap agar kerajaan kali ini dapat mempertimbangkan cadangan-cadangan ini. Tetapi jika tidak, saya akan terus istiqamah memperjuangkannya lagi.

Jika benar kerajaan terutamanya Perdana Menteri kisah mengenai bangsa dan maruah orang-orang Melayu, tolonglah sahut seruan ini.

Janganlah kita biarkan tergadai lagi tanah-tanah ini. Fikirkanlah anak bangsa kita pada waktu hadapan. Fikirkanlah perit jerih nenek moyang kita.

Jika kita sudah tidak peduli, boleh jadi anak dan cucu cicit kita sendiri akan menjadi penggadai tanah-tanah ini. Fikir-fikirkanlah.

Aminuddin Yahaya
Gagasan Bangsa

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Agong yakin langkah kerajaan tadbir negara, tangani Covid-19

Bersatu menjunjung kasih keprihatinan dan keyakinan Yang di-Pertuan Agong terhadap langkah yang diambil kerajaan dalam mentadbir negara, terutama dalam menangani penularan pandemik Covid-19.

Setiausaha Agung Bersatu, Datuk Seri Hamzah Zainuddin dalam kenyataan di Facebooknya malam tadi berkata keprihatinan dan keyakinan Yang di-Pertuan Agong itu disampaikan Perdana Menteri, Tan Sri Muhyiddin Yassin yang juga Presiden Bersatu pada mesyuarat Majlis Pimpinan Tertinggi (MPT) secara maya kelmarin.

Katanya, Bersatu turut mengiktiraf keberkesanan pelaksanaan Perintah Kawalan Pergerakan (PKP) ‘lockdown’ dan pewartaan beberapa ordinan darurat bagi melindungi rakyat dalam tempoh genting ini.

Antaranya Ordinan Darurat (Kuasa-Kuasa Perlu) 2021, Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021, dan Ordinan Darurat (kehadiran Wajib Pesalah-Pesalah) (Pindaan) 2021.

“Langkah tersebut telah terbukti mampu mengawal jangkitan Covid-19 dalam negara daripada 9,020 kes pada 29 Mei 2021 kepada sekitar 6,000 kes harian ketika ini dan berjaya mengelakkan peningkatan kes jangkitan harian yang tinggi secara eksponen di luar jangkaan,” katanya.

Selain itu, katanya, MPT juga bersetuju sebulat suara meluluskan beberapa pindaan terhadap peraturan persidangan parti, Peraturan Sayap Armada, Peraturan Sayap Srikandi dan Peraturan Sayap Bersekutu Bersatu selaras dengan pindaan Perlembagaan parti yang diluluskan Jabatan Pendaftaran Pertubuhan.

Hamzah berkata, Bersatu yakin dan percaya bahawa semua pindaan itu mampu memperkasakan gerak kerja parti, melicinkan urusan pentadbiran parti dan mengukuhkan akar umbi Bersatu di setiap peringkat di seluruh negara.


Najib yang juga bekas Presiden UMNO simpan RM160j di kondo

Peguam Datuk Seri Najib Razak, Tan Sri Muhammad Shafee Abdullah mendakwa RM46 juta milik bekas Perdana Menteri itu yang disimpan di sebuah unit kondominium Pavilion Residence di Kuala Lumpur, dicuri.

Beliau mendakwa keseluruhan wang yang disimpan berjumlah RM160 juta, tetapi polis hanya menemui RM114 juta yang kononnya didakwa hasil penyelewengan dana 1Malaysia Development Berhad (1MDB), ketika menyerbu premis itu pada 17 Mei 2018.

Pihak berkuasa itu juga tidak mengira wang di lokasi serbuan, sebaliknya di tempat lain yang menimbulkan pelbagai persoalan.

“Selepas keputusan Pilihan Raya Umum (PRU) pada 9 Mei 2018, ada serbuan dan banyak barang dirampas di premis itu. Kerajaan baharu ketika itu diterajui Tun Dr Mahathir Mohamad membuat kenyataan wang itu dicuri daripada 1MDB.

“Ingat perkara itu. Najib memaklumkan wang yang ada adalah RM160 juta bukan RM114 juta. Maka, ada orang mencuri sejumlah wang itu. Polis pun tidak beritahu bagaimana wang ditemui itu dibungkus dan tidak menyerahkan senarai barang rampasan kepada penghuni premis itu.

“Selain itu, dalam premis itu ada jam tangan milik Najib dan beg tangan milik isterinya, Datin Seri Rosmah Mansor. Mahkamah ada membuat keputusan mengenai perkara itu antaranya RM114 juta diserahkan kembali kepada Najib dan mengesahkan ia tiada kena mengena dengan 1MDB,” katanya menurut BH.

Beliau berkata demikian pada sidang media di lobi Kompleks Mahkamah Kuala Lumpur hari ini (14 November 2022), selepas mendengar keputusan Mahkamah Tinggi yang menolak permohonan kerajaan melucut harta bernilai kira-kira RM80 juta didakwa hasil penyelewengan dana 1MDB.

Harta itu membabitkan 2,435 barang kemas, tujuh jam tangan dan 29 beg tangan didakwa milik Najib serta Rosmah disita di Pavilion Residence, milik Obyu Holdings Sdn Bhd.

Pada 20 Mei 2021, kerajaan gagal dalam permohonan untuk melucut wang tunai berjumlah RM114 juta yang disita, didakwa milik Najib dan UMNO.

Mahkamah mendapati pihak pendakwaan gagal membuktikan wang dirampas dari sebuah premis milik Obyu Holdings Sdn Bhd itu diperoleh daripada kesalahan pecah amanah.

Muhammad Shafee berkata, Najib sudah membuat laporan polis mengenai kehilangan wang itu.

“Kita minta polis siasat polis (yang serbu premis itu). Ia akan mengambil masa. Kita akan ambil tindakan lain, tunggu masa yang sesuai,” katanya.

Ditanya permohonan Najib kepada Jabatan Penjara untuk mengundi pada PRU15, Muhammad Shafee berkata tidak tahu mengenainya.

“Saya juga tidak pasti jabatan itu membenarkan banduan untuk keluar mengundi. Sudah tentu pengarah dan pegawai penjara dibenarkan pergi mengundi,” katanya.


SPRM pula diminta siasat tiga kes besar dalam Suruhanjaya Sekuriti

Satu laporan yang di dalamnya mengandungi tiga kes berhubung salah laku dan rasuah melibatkan pengurusan tertinggi Suruhanjaya Sekuriti (SC) dibuat kepada Suruhanjaya Pencegahan Rasuah Malaysia (SPRM), semalam.

Aduan kepada SPRM itu dibuat sebuah pertubuhan bukan kerajaan (NGO) petang semalam di Putrajaya, lapor Utusan.

Wakil NGO berkenaan dipetik sebagai berkata tiga kes dirujuk kepada SPRM, tetapi enggan mendedahkan bukti dakwaan itu.

Menurut laporan itu tiga kes berkenaan ialah:

1. Melibatkan anak seorang pegawai pengurusan tertinggi SC yang turut mendapat jawatan tertinggi dalam syarikat yang disiasat oleg SC di mana siasatan tersebut telah ditutup oleh SC;

2. Melibatkan konflik kepentingan Ahli Lembaga Pengarah SC membabitkan saham bernilai RM28.2 juta yang mana ahli lembaga pengarah berkenaan memiliki kepentingan di dalam syarikat yang mempunyai hubungan kerja dengan CS; dan

3. Melibatkan pegawai-pegawai tinggi SC yang menerima rasuah sebagai balasan menutup kes siasatan SC ke atas syarikat awam yang melakukan kesalahan insider trading.

Memetik laporan itu, empat anak muda mewakili rakyat Malaysia prihatin mendakwa mempunyai bukti kukuh dan tidak menafikan salah laku ini turut membabitkan ahli politik yang berjawatan penting dalam kerajaan.

Mereka mahu siasatan disegerakan oleh SPRM kerana banyak syarikat di negara ini menjadi mangsa termasuk juga awam.

“Saya mahu SPRM segera menyiasat perkara ini. Kita tidak mahu integriti dan imej SC tercalar kerana isu integriti dan jenayah rasuah seperti ini,” kata wakil anak muda itu.

Aduan itu muncul tatkala SC dikatakan menyiasat Ketua Pesuruhjaya SPRM Tan Sri Azam Baki berhubung dakwaan memiliki saham dalam syarikat tertentu.

Azam bagaimanapun, yakin beliau tidak melakukan sebarang jenayah dalam isu pemilikan saham oleh adiknya tetapi menggunakan nama beliau.

Sebelum ini seorang Penolong Kanan Pesuruhjaya Suruhanjaya Pencegahan Rasuah Malaysia (SPRM), Mohan Munusamy memaklumkan tidak menjadi satu kesalahan jika seseorang pegawai penguat kuasa kanan memiliki saham.

Menurutnya dalam pengetahuan beliau undang-undang Malaysia juga tidak sama sekali melarang pegawai kanan menjadi pengarah mana-mana syarikat.

“Saya sedia maklum bahawa adalah tidak menjadi satu kesalahan jika seseorang pegawai penguatkuasa kanan memiliki saham atau menjadi pengarah mana-mana syarikat dan perkara ini tidak sama sekali dilarang oleh undang-undang di Malaysia,” katanya.

Bagaimanapun, sesetengah pihak dikatakan tidak berpuas hati terhadap pemilikan saham oleh Azam dan menjadikannya satu isu besar yang turut mendapat perhatian pembangkang.


UAE gantung kemasukan pengembara Indonesia, Afghanistan mulai esok

Emiriah Arab Bersatu (UAE) menggantung sementara kebenaran masuk kepada pengembara dari Indonesia dan Afghanistan mulai Ahad dalam langkah tegas mengekang penularan Covid-19, terutama varian Delta yang cepat merebak.

Pihak berkuasa penerbangan awam UAE (GCAA) dalam kenyataan hari ini berkata langkah itu akan berkuat kuasa mulai 12.01 pagi esok.

Ini termasuk menggantung sementara kemasukan pengembara yang berada di kedua-dua negara berkenaan 14 hari sebelum tiba di UAE.

Pegawai diplomatik dan penduduk UAE yang memiliki ‘visa emas’ dikecualikan.

Bagaimanapun mereka perlu menjalani kuarantin selama 10 hari, kata GCAA dan Agensi Kebangsaan Pengurusan Kecemasan, Krisis dan Bencana (Ncema) menerusi stesen televisyen rasmi negara, Wam.

Kedua-dua negara khususnya Indonesia kini sedang berdepan penularan teruk Covid-19, terutama varian Delta. Di Indonesia, jumlah jangkitan harian naik mendadak daripada kira-kira 3,000 kes pada Mei kepada lebih 38,000 pada Khamis.

Sebelum ini UAE mengenakan sekatan kemasukan terhadap pengembara dari India, Pakistan, Bangladesh, Nepal, Sri Lanka, Afrika Selatan, Nigeria dan Filipina sehingga 15 Julai ini.

Penggantungan itu turut membabitkan penerbangan dari UAE ke negara-negara berkenaan. – Agensi


Menteri Motac mengaku terlibat kekecohan di KLIA semalam

Menteri Pelancongan, Kesenian dan Kebudayaan (MOTAC), Datuk Seri Tiong King Sing mengakui dirinya adalah menteri yang dimaksudkan dalam laporan berita berkait insiden kekecohan di Lapangan Terbang Antarabangsa Kuala Lumpur (KLIA) semalam.

Beliau tampil mempertahankan dirinya selepas isu itu tular dan diasak pengamal media yang meminta penjelasan darinya.

Namun menurut Tiong, kehadirannya membongkar kegiatan rasuah dalam kalangan segelintir pegawai di KLIA.

Hari ini, BebasNews melaporkan seorang seorang menteri bertindak menceroboh masuk balai ketibaan antarabangsa di KLIA, petang semalam gara-gara ingin ‘menyelamatkan’ wanita warga China yang dinafikan daripada memasuki negara ini.

Menurut Tiong, berlaku masalah komunikasi antara wanita dari China itu dengan pegawai bertugas dan wanita tersebut ditahan tanpa alasan meskipun dokumentasinya lengkap.

“Dia ditahan dalam bilik oleh pegawai di sana dan dipaksa pegawai sama untuk membayar untuk pembebasannya.

“Dalam proses itu muncul ‘perantara’ yang menawarkan untuk bantu dalam pembebasannya. Harga yang perlu dibayar untuk bebas? Pakej yang dipanggil 3,000+3,000+12,000. RM3,000 untuk tiket penerbangan. RM3,000 lagi untuk masuk semula ke Malaysia dan akhir sekali RM12,000 fi proses visa diperlukan,” jelasnya.

Beliau turut mengecam tindakan pegawai terbabit merampas telefon wanita tersebut tanpa alasan.

Dalam pada itu, Tiong turut menafikan dakwaan yang mengatakan beliau membantu wanita itu kerana bangsanya.

“Ini tidak benar. Jika pegawai Imigresen mengikuti prosedur dan undang-undang, saya akan sokong tindakan mereka.

“Contohnya, ada seorang pelancong Vietnam yang turut ditahan. Saya nak bantu tapi urusan menghantar dia balik mengikut peraturan kerana dia dalam senarai hitam. Saya harap rakyat berhenti melihat perkara ini daripada perspektif kaum,” katanya.

Katanya lagi, wanita itu dibebaskan bukan kerananya namun susulan semua dokumentasi lengkap.

Jabatan Imigresen Malaysia hari ini memberitahu pihaknya sudah memulakan siasatan berhubung kejadian tersebut.


Nombor giliran punca kesesakan di JPJ Wangsa Maju, kata polis

Tindakan orang awam yang berebut untuk mengambil nombor giliran menjadi punca kesesakan di depan pintu pagar utama Jabatan Pengangkutan Jalan (JPJ) Wangsa Maju kelmarin.

Bagaimanapun, tindakan pantas anggota polis yang tiba di lokasi kejadian menyebabkan orang ramai bersurai bagi mengelak dikenakan tindakan kerana tidak mematuhi prosedur operasi standard (SOP) Perintah Kawalan Pergerakan (PKP).

Beberapa klip video yang menunjukkan orang ramai berkumpul di depan pintu masuk utama JPJ Wangsa Maju tanpa ada penjarakan, mula tular di media sosial sejak kelmarin.

Ketua Polis Daerah Wangsa Maju, Superintendan Ashari Abu Samah berkata tindakan orang awam berebut mendapatkan nombor giliran menjadi punca berlaku kesesakan itu.

Katanya, polis mendapat maklumat berhubung perkara itu selepas video menunjukkan sekumpulan individu tidak mengamalkan SOP PKP tular di Facebook.

“Hasil semakan mendapati kejadian itu berlaku antara jam 1 tengah hari hingga 2 petang berpunca daripada orang ramai berebut memasuki premis berkenaan bagi urusan di kaunter JPJ yang mana hanya 50 nombor giliran diberi pada sesi petang.

“Keadaan itu diburukkan lagi dengan kehadiran orang ramai untuk menjelaskan saman tertunggak diberi diskaun hingga 70 peratus oleh JPJ,” katanya dalam kenyataan, hari ini.

Beliau berkata, pihak keselamatan JPJ Wangsa Maju menghubungi polis untuk bantuan selepas keadaan tidak terkawal sebelum Pasukan Pemantau Ibu Pejabat Polis Daerah (IPD) Wangsa Maju hadir di lokasi.

“Setelah melihat kehadiran pihak polis, orang ramai mula bersurai bagi mengelak dikenakan kompaun,” katanya.

Beliau mengingatkan orang ramai supaya sentiasa mematuhi SOP untuk memutuskan rantaian penularan Covid-19.

“Tindakan tidak bertanggungjawab segelintir masyarakat yang melanggar SOP dan tidak menjaga penjarakan fizikal boleh menyebabkan penularan wabak Covid-19. Tindakan kompaun boleh dikenakan terhadap mereka yang masih ingkar,” katanya.

Ashari berkata, tarikh akhir pemberian diskaun sepatutnya berakhir 11 Jun ini namun ditukar kelmarin kerana sekatan pergerakan penuh atau ‘total lockdown’ dalam PKP 3.0 dilaksanakan bermula semalam.

Katanya, ia mengakibatkan orang ramai mengambil kesempatan untuk menyerbu kaunter pembayaran saman pada saat akhir.


‘Bukan buang imej UMNO kluster mahkamah, tapi buang kluster mahkamah’

Ketua Penerangan Bersatu Datuk Wan Saiful Wan Jan mencabar UMNO untuk mengakui bahawa parti itu sedang diperkuda oleh Datuk Seri Ahmad Zahid Hamidi dan Datuk Seri Najib Razak untuk kepentingan peribadi mereka.

Menurutnya jika UMNO benar-benar mahu berubah, parti itu wajar membuang semua kluster mahkamah yang ada, bukannya membuang imej kluster mahkamah.

“Mengaku sajalah bahawa UMNO sedang diperkudakan sepenuhnya oleh Zahid dan Najib untuk kepentingan peribadi mereka.

“Kalau UMNO betul-betul nak berubah, bukan buang imej, tapi buang kluster mahkamah tu!,” katanya dalam kenyataan di Facebook beliau.

Wan Saiful berkata beliau menjangkakan UMNO meletakkan muka-muka baharu bertanding pada Pilihan Raya Negeri (PRN) Johor sebagai strategi untuk membuang imej kluster mahkamah.

“UMNO nampaknya tercari-cari helah untuk membuang imej kluster mahkamah. Saya jangka salah satu strategi UMNO untuk membuang imej kluster mahkamah ialah dengan meletakkan muka-muka baru sebagai calon.

“Mereka akan kata bahawa dengan muka-muka baru itu menunjukkan kononnya UMNO ada imej baru,” katanya.

Beliau berkata UMNO akan cuba menyembunyikan fakta bahawa untuk menjadi calon, semuanya terpaksa sujud kepada Zahid kerana Presiden UMNO itu seorang sahaja yang berkuasa menandatangani watikah calon.

Wan Saiful berkata walaupun UMNO meletakkan muka-muka bahru, tetapi semua calon UMNO tetap wajib menjadi budak-budak Zahid.

“Kalau tak sokong kluster mahkamah, mustahil Zahid akan beri watikah calon kepada mereka.

“Dalam kata lain, kluster mahkamah UMNO akan gunakan sepenuhnya kuasa watikah itu untuk pastikan semua calon di Johor adalah orang Zahid yang menyokong kluster mahkamah.

“Tidak mungkin Zahid akan calonkan kluster “UMNO soleh” yang mungkin akan melawan dia nanti,” katanya.


Kena bersedia sekarang, PM beri bayangan PRU-15 diadakan bila-bila masa

Jentera UMNO dan Barisan Nasional (BN) perlu bersiap-sedia bagi menghadapi pilihan raya umum ke-15 (PRU15) yang boleh diadakan bila-bila masa sahaja.

Perdana Menteri Datuk Seri Ismail Sabri Yaakob berkata tempoh berakhir penggal kerajaan sekarang adalah pada Julai 2023 dan ia semakin hampir kerana tempoh setahun itu semakin dekat, malah tidak menolak kemungkinan PRU-15 boleh diadakan sebelum Julai tahun depan.

“Walaupun tamat tempoh Julai, ianya lebih kurang setahun sahaja dari sekarang, setahun tidak lama bagi parti-parti politik menghadapi pilihan raya, setahun bukanlah jangka masa yang lama.

“Sebab itu kita kena bersedia sentiasa, itu kalau paling lewat setahun, pilihan raya mungkin diadakan lebih awal daripada tarikh akhir penggal.

“Maknanya kalau paling lewat setahun, kalau lebih awal jangka masa itu lebih dekat, sebab itulah saya minta di Bera ini, semua jentera, tak kira UMNO, Barisan Nasional perlu sentiasa bersiap siaga, kerana akhirnya pilihan raya akan tiba juga,” katanya dipetik laporan Malaysiakini.

Naib Presiden UMNO itu terdahulu mengadakan perjumpaan khas dengan petugas Jalinan Rakyat (JR) Wanita di Bera, hari ini.

Mengulas mengenai perjumpaan bersama petugas JR diadakan itu, Ismail berkata, dia bangga kerana usaha diadakan membabitkan sayap wanita dari Umno, MCA dan MIC melakukan kajian sikap pengundi di kawasan berkenaan.

Bagaimanapun, dia enggan mengesahkan perjumpaan terbabit sebagai tanda bahawa PRU-15 akan diadakan dalam masa terdekat.

“Soal bila pilihan raya, saya dah bagitahu jangan tanya, tapi perlu bersedia, bersiap siaga.

“Saya dah kata, biasanya, dari dulu pun tidak pernah kita berbincang di khalayak tentang tarikh pilihan raya, jadi tunggulah,” katanya lagi.

PRU-15 mesti diadakan selewat-lewatnya pada pertengahan September 2023, iaitu dalam tempoh 60 hari selepas penggal Parlimen kini terbubar secara automatik pada 16 Julai 2023.

Sebelum ini, ramai pemimpin politik terutama dalam kalangan parti UMNO menggesa agar PRU-15 dapat diadakan dengan segera.

Presiden UMNO Datuk Seri Ahmad Zahid Hamidi dan beberapa pemimpin Kluster Mahkamah lain yang sedang berdepan perbicaraan berterusan memberi tekanan kepada Ismail Sabri agar mempercepatkan PRU-15 segera.

Terdahulu, Zahid membidas pembangkang sebagai penakut untuk berdepan PRU-15 dan hanya tahu memberi banyak alasan untuk mengelak daripada ia dijalankan.

Ujarnya, langkah mengadakan PRU-15 adalah jalan sebaiknya daripada berterusan dengan kerajaan campuran yang sedang ditadbir oleh Ismail Sabri, malah mencabar pembangkang untuk berani mendesak supaya ia disegerakan.


Gol penalti Safawi bawa Malaysia ke pusingan akhir Piala Asia

Gol sepakan penalti dijaringkan pemain sayap kanan Muhammad Safawi Rasid melayakkan Malaysia ke pusingan akhir Piala Asia 2023 selepas skuad negara menewaskan Thailand 1-0 awal pagi ini.

Kemenangan kedua dalam saingan Kumpulan G di Dubai, Emiriah Arab Bersatu (UAE) itu membolehkan Malaysia merampas kedudukan ketiga Kumpulan G daripada skuad Gajah Perang itu dan melangkah secara automatik ke pusingan ketiga Kelayakan Piala Asia 2023.

Keputusan itu turut menyaksikan ketua jurulatih kebangsaan Tan Cheng Hoe meraih kemenangan keduanya ke atas Thailand, selain berjaya mengekalkan rekod tanpa kalah dalam empat pertemuan kedua-dua pasukan sejak mula menggalas tugas pada Disember 2017.

Pada perlawanan ‘hidup mati’ itu, kedua-dua pasukan yang memburu kemenangan pertama sejak kempen kelayakan itu bersambung melakukan enam pertukaran dalam kesebelasan utama masing-masing sebagai menyuntik nafas baharu dalam pasukan bagi memburu tiga mata berharga.

Dalam 10 minit pertama perlawanan menyaksikan kedua-dua pasukan saling menguji kekuatan benteng pertahanan masing-masing dengan pemain sayap Muhammad Akhyar Abdul Rashid dan pemain tengah Thailand Thanawat Suengchitthawon mempunyai peluang terbaik membuka tirai jaringan.

Kelincahan Muhammad Akhyar memaksa pasukan lawan bekerja keras apabila pemain Johor Darul Ta’zim (JDT) itu berjaya melepasi perangkap ofsaid dan hampir meledak gol pembukaan pada minit ke-18, namun gagal menemui sentuhan penyudah dalam situasi satu lawan satu berdepan penjaga gol lawan.

Malaysia terus tampil dengan percubaan berbahaya menerusi tandukan penyerang naturalisasi Guilherme De Paula yang tepat ke Chatchai Bootprom pada minit ke-22 sebelum penjaga gol itu sekali lagi cemerlang menyelamatkan tandukan kapten Mohamad Aidil Zafuan bin Abd Radzak lima minit kemudian.

Bagaimanapun, Thailand, yang menduduki ranking ke-106, sesekali turut melancarkan serangan ke kubu pertahanan negara menerusi gerakan efektif mereka dengan Thanawat kempunan meletakkan pasukan di hadapan selepas rembatannya pada minit ke-40 sedikit melewati palang gol negara.

Kebuntuan dalam menjaringkan gol memaksa Cheng Hoe membawa masuk Muhammad Safawi dan Muhammad Syafiq Ahmad pada babak kedua sebelum percaturan itu membuahkan hasil apabila diberikan sepakan penalti selepas Muhammad Safawi dikasari pemain pertahanan Ernesto.

Pemain Paling Bernilai Anugerah Bola Sepak Kebangsaan 2019 itu tenang menyempurnakan sepakan untuk membuka tirai jaringan meskipun rembatan kaki kirinya dapat dibaca Chatchai, namun gagal menangkap kemas bola.


Sajat lolos ke Thailand sembunyi dalam kontena kereta api?

Usahawan kosmetik dalam buruan pihak berkuasa Malaysia, Muhammad Sajad Kamarul Zaman, atau lebih dikenali sebagai Nur Sajat, dikatakan bersembunyi di dalam kontena barang ketika meloloskan diri ke Thailand sebelum ini.

Desas-desus menyatakan dia membuat bayaran dengan jumlah tertentu kepada sindiket penyeludupan di sempadan Malaysia-Thailand di Padang Besar untuk menyembunyikannya bersama seorang kenalan lain di dalam kontena barang yang memasuki Thailand.

Sajat dikatakan tidak berpakaian wanita seperti biasa dilakukannya sebaliknya mengekalkan identiti lelaki ketika menaiki kereta api kargo dari Padang Besar dan turun di Hatyai, Thailand, sebelum meneruskan perjalanan dengan kereta api ekspres ke Bangkok.

Susulan itu, Keretapi Tanah Melayu Berhad (KTMB) juga sedang melakukan siasatan dalaman berhubung dakwaan Sajat meloloskan diri ke Thailand dengan menaiki kereta api di Padang Besar.

Dalam kenyataa semalam, KTMB berkata semua kontena yang dibawa ke Thailand dimiliki syarikat perkapalan yang disewa oleh pelanggannya di Malaysia dan negara jiran itu.

“KTMB tidak bertanggungjawab di atas kandungan kontena tersebut sama ada kontena kosong atau bermuatan.

“Fasiliti dan terminal kargo KTMB di Padang Besar adalah kawasan yang dikawal ketat oleh pihak berkuasa seperti polis bantuan dan kastam,” kata KTMB.

Menurut KTMB setiap tren kargo yang membuat perjalanan merentasi sempadan antarabangsa perlu melepasi pemeriksaan yang teliti oleh pihak berkuasa kedua-dua negara.

Sebelum ini, Polis Diraja Malaysia (PDRM) mengesahkan Sajat sudah ditahan di Thailand.

Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan memaklumkan Nur Sajat ditahan kira-kira jam 6 petang 8 September lalu oleh Imigresen Thailand kerana memiliki pasport perjalanan tidak sah.

“Pada 9 September, Sajat dihadapkan ke Mahkamah Thailand atas kesalahan imigresen dan dikenakan hukuman denda,” katanya dalam satu kenyataan semalam.


Rebat elektrik dilanjutkan hingga 31 Disember, kata Takiyuddin

Pengguna domestik akan terus menikmati rebat elektrik dua sen setiap kilowatt jam (kWj) sehingga akhir tahun susulan persetujuan kerajaan untuk membayar bil subsidi melebihi RM5 bilion bagi separuh kedua tahun ini.

Menteri Tenaga dan Sumber Asli Datuk Seri Takiyuddin Hassan memberitahu Dewan Rakyat hari ini (20 Julai 2022) bahawa surcaj bagi pengguna bukan domestik akan terus berada pada 3.70 sen/kWj, iaitu lebih rendah daripada kadar sebenar Ketidakseimbangan Pelepasan Kos Bahan Api (ICPT) iaitu pada 11.81 sen/kWj.

“Sehubungan itu, semua pengguna di Semenanjung akan terus membayar bil elektrik pada kadar yang sama seperti enam bulan pertama tahun ini berdasarkan penggunaan mereka,” katanya pada sesi lisan dan soal jawab.

Takiyuddin (PN-Kota Bharu) berkata ICPT disemak setiap enam bulan dengan mengambil kira kos bahan api dan penjanaan bagi enam bulan sebelumnya.

Beliau berkata kerajaan bersetuju untuk menanggung bil subsidi sebanyak RM5.8 bilion dari 1 Julai hingga 31 Disember 2022, walaupun terdapat peningkatan eksponen dalam kos bahan api dalam pasaran global.

Takiyuddin menjawab soalan Abdul Latiff Abdul Rahman (PN-Kuala Krai) mengenai langkah yang diambil kerajaan untuk melindungi rakyat daripada kesan krisis tenaga global yang menyebabkan kenaikan kos bahan api.


SPRM tak tutup kes salah laku tiga pegawai Mara Corp, kata Azam

Suruhanjaya Pencegahan Rasuah Malaysia (SPRM) menafikan dakwaan bahawa agensi itu menggugurkan kes dakwaan salah laku oleh tiga pegawai Mara Corporation Sdn Bhd (Mara Corp).

Ketua Pesuruhjaya SPRM Tan Sri Azam Baki berkata beliau masih belum menerima sebarang maklumat daripada Jabatan Peguam Negara berhubung perkara itu.

“Ada keterangan (yang direkodkan) mencukupi untuk kita usulkan supaya suspek didakwa,” katanya selepas menghadiri Anugerah Media SPRM 2021.

Sebuah portal berita sebelum ini melaporkan bahawa kes itu akan digugurkan kerana bukti yang tidak mencukupi.

Terdahulu, pada 11 Mei lalu lima pegawai Majlis Amanah Rakyat (Mara) yang dikaitkan dengan isu integriti dan salah guna kuasatelah dipanggil untuk memberikan kenyataan mereka di ibu pejabat SPRM.

Mereka adalah antara 17 yang telah dikenal pasti untuk membantu siasatan kes itu.

Antara yang turut dipanggil memberi keterangan ialah empat anggota Lembaga Pengarah MARA Corp, empat pegawai MARA, tiga pegawai bank dan seorang pegawai Suruhanjaya Syarikat Malaysia.

Dalam serbuan SPRM ke Ibu Pejabat MARA dan MARA Corp dan sebuah syarikat setiausaha korporat pada Februari lalu, SPRM merampas antaranya dokumen terdiri daripada kertas cadangan dan minit mesyuarat lembaga pengarah, dokumen kewangan dan senarai gaji serta dokumen membabitkan sumber manusia.

Pada 6 Februari, lima individu yang dikaitkan dengan dakwaan salah laku itu membuat laporan polis di ibu pejabat polis Dang Wangi menafikan penglibatan mereka dalam kes itu.


Jimat RM17 bilion jika T20 tak diberi subsidi petrol: Mat Maslan

Persidangan Dewan Rakyat hari ini diberitahu bahawa kerajaan boleh jimat sehingga RM17 bilion sekiranya golongan berpendapatan tinggi (T20) tidak diberikan subsidi petrol, diesel dan gas petroleum cecair (LPG).

Timbalan Menteri Kewangan Datuk Seri Ahmad Maslan berkata pada 2022, penggunaan ketiga-tiga bahan api itu dalam kumpulan berpendapatan rendah (B40) hanya sekitar 24 peratus, manakala berpendapatan sederhana (M40) sebanyak 41 peratus dan kumpulan T20 adalah 35 peratus, menurut laporan Bernama.

“Dari segi angka ialah RM50.8 bilion, kalau darab dengan 35 peratus yang digunakan T20 nilainya RM17.8 bilion.

“Jika T20 tidak diberikan subsidi petrol, diesel dan LPG, anggaran penjimatan RM15 bilion ke RM17 bilion, jadi Ahli-ahli Yang Berhormat boleh bayangkan berapa banyak perkara lain yang kita boleh
gunakan untuk bantu rakyat dalam pelbagai urusan di 26 kementerian,” katanya pada sesi soal jawab di Dewan Rakyat.

Beliau menjawab soalan tambahan Datuk Ahmad Amzad Hashim (PN-Kuala Terengganu) yang ingin tahu sama ada langkah kerajaan menggunakan pangkalan data bersepadu dalam mekanisme pemberian subsidi bersasar berkesan untuk mengelak ketirisan, dan bagaimana mereka yang dalam kumpulan M40 yang tercicir ke kumpulan B40 di bandar akan menerima manfaat subsidi bersasar itu.

Ahmad berkata jumlah subsidi yang diberikan untuk diesel pada 2018-2019 adalah RM5.8 bilion hingga RM6.1 bilion, namun subsidi itu meningkat kepada RM8.4 bilion berikutan penggunaannya yang bertambah.

Sementara itu, beliau berkata kerajaan akan terus memantau aktiviti penyeludupan petrol dan diesel secara bersepadu bersama agensi berkaitan termasuk Jabatan Kastam Diraja Malaysia, Agensi Penguatkuasaan Maritim Malaysia dan Polis Diraja Malaysia.

Katanya, harga RON95 di Malaysia adalah jauh lebih murah iaitu RM2.05 seliter berbanding negara jiran seperti Singapura (RM8.51 seliter), Thailand (RM5.71 seliter) dan Indonesia (RM3.78 seliter).

Ahmad menjawab soalan tambahan Aminolhuda Hassan (PH-Sri Gading) yang mengenai langkah yang diambil kerajaan terhadap individu yang melakukan penyeludupan bahan api tersebut.


Bursa Malaysia jatuh lagi, hampiri paras psikologi 1,400 mata

Bursa Malaysia ditutup rendah hari ini dengan indeks petunjuk pasaran menuju ke paras psikologi 1,400 seiring dengan pasaran serantau, dalam keadaan kebimbangan yang semakin meningkat mengenai kemelesetan global.

Pada 5 petang, petunjuk pasaran FTSE Bursa Malaysia KLCI (FBM KLCI) turun 8.98 mata atau 0.64 peratus untuk ditutup kepada 1,401.89 berbanding 1,410.87 sewaktu ditutup pada Selasa.

Indeks utama itu dibuka rendah 3.55 mata kepada 1,407.32 dan bergerak di antara 1,400.41 dengan 1,409.13 sepanjang sesi dagangan, menurut Bernama.

Di keseluruhan pasaran, kaunter rugi mengatasi kaunter untung sebanyak 644 berbanding 233, manakala 344 kaunter tidak berubah, 1,177 tidak diniagakan dan 38 yang lain digantung dagangan.

Jumlah dagangan merosot kepada 2.14 bilion unit bernilai RM2.06 bilion daripada 2.28 bilion unit bernilai RM1.92 bilion pada Selasa.

Naib Presiden Penyelidikan Ekuiti Rakuten Trade Sdn Bhd, Thong Pak Leng, berkata sentimen di pasaran domestik masih gelisah berikutan ketidaktentuan yang meningkat meskipun belian semasa harga rendah mungkin berlaku.

“Bagaimanapun, kami yakin FBM KLCI kekal dalam kedudukan terlebih jual pada masa ini.

“Sehubungan itu kami menjangkakan FBM KLCI dalam jajaran 1,400-1,420 bagi tempoh yang masih berbaki pada minggu ini.

“Dari sudut teknikal, paras sokongan serta-merta akan dilihat pada 1,400 manakala paras rintangan pada 1,465,” katanya kepada Bernama.

Di peringkat serantau menyaksikan Indeks Straits Times Singapura turun 1.49 peratus kepada 3,117.30, Indeks Nikkei 225 Jepun merosot 1.50 peratus kepada 26,173.98 dan Indeks Hang Seng Hong Kong susut 3.41 peratus kepada 17,250.88.

“Indeks utama serantau ditutup rendah berikutan hasil Perbendaharaan Amerika Syarikat (AS) telah meningkat mendadak berikutan jangkaan mengenai kenaikan pantas kadar faedah yang selanjutnya oleh Rizab Persekutuan AS (Fed),” kata Pak Leng.

Bagi saham wajaran tinggi Bursa Malaysia, Public Bank menokok lima sen kepada RM4.26, Petronas Chemicals dan IHH Healthcare masing-masing menambah dua sen kepada RM8.37 dan RM5.93, Press Metal Aluminium tidak berubah pada RM4, manakala Maybank susut satu sen kepada RM8.56.

Bagi saham aktif, PT Resources meningkat 4.5 sen kepada 41.5 sen, Serba Dinamik tidak berubah pada 2.5 sen,Top Glove susut dua sen kepada 59 sen, SNS Network turun satu sen kepada 27 sen dan Sapura Energy merosot setengah sen kepada empat sen.

Di papan indeks, Indeks FBM Emas susut 70.49 mata kepada 10,009.45, FBM 70 berkurangan 80.66 mata kepada 12,166.65 dan Indeks FBMT 100 menguncup 63.0 mata kepada 9,760.51.

Indeks FBM Emas Syariah merosot 102.79 mata kepada 10,073.77 dan FBM ACE berkurangan 52.48 mata kepada 4,655.9.

Mengikut sektor, Indeks Tenaga rendah 16.83 mata kepada 670.32, Indeks Perladangan turun 121.0 mata kepada 6,459.08, Indeks Perkhidmatan Kewangan merosot 30.94 mata kepada 15,923.62 dan Indeks Produk dan Perkhimatan Perindustrian susut 1.54 mata kepada 170.15.

Jumlah dagangan di Pasaran Utama turun kepada 1.31 bilion saham bernilai RM1.77 bilion berbanding 1.34 bilion saham bernilai RM1.54 bilion pada Selasa.

Jumlah dagangan waran berada pada 295.14 juta unit bernilai RM45.78 juta daripada 272.64 juta unit bernilai RM40.33 juta semalam.

Jumlah dagangan di Pasaran ACE susut kepada 541.51 juta saham bernilai RM243.68 juta daripada 667.40 juta saham bernilai RM340.86 juta pada Selasa.

Kaunter produk dan perkhidmatan pengguna menyumbang 187.63 juta saham yang didagangkan di Pasaran Utama, produk dan perkhidmatan perindustrian (330.44 juta), pembinaan (46.98 juta), teknologi (127.22 juta), SPAC (sifar), perkhidmatan kewangan (94.21 juta), hartanah (103.23 juta), perladangan (32.66 juta), REIT (11.95 juta), dana tertutup (sifar), tenaga (153.90 juta), penjagaan kesihatan (142.29 juta), telekomunikasi dan media (27.13 juta), pengangkutan dan logistik (28.80 juta) serta utiliti (20.23 juta).


Pemimpin AMANAH gesa tukar ketua pembangkang, aura Anwar hilang

Datuk Seri Anwar Ibrahim mula dijadikan liabiliti dan semakin hilang kepercayaan di kalangan anggota parti komponen Pakatan Harapan (PH) apabila ada pemimpin gabungan itu yang mula menggesa beliau digantikan.

Gesaan terbaharu datang daripada pemimpin AMANAH yang melihat kepercayaan terhadap Anwar berkurangan susulan hanya memperoleh 92 sokongan dalam usaha meletakkan dirinya sebagai calon Perdana Menteri (PM) ke-9.

Agenda Daily baru-baru ini melaporkan rakyat ditipu hidup-hidup dengan diberikan harapan kononnya blok pembangkang mempunyai majoriti. Dalang sebenarnya adalah Anwar dan ia terbukti apabila sehingga kini tiada angka sahih yang didakwa dimilikinya boleh menjadikannya sebagai PM yang baharu.

Impian untuk Anwar menjadi PM ke-9 sudah terkubur dengan pelantikan Ahli Parlimen Bera, Datuk Seri Ismail Sabri Yaakob, susulan peletakan jawatan Tan Sri Muhyiddin Yassin pada 16 Ogos lalu.

Malah, jika Muhyiddin melepaskan jawatan PM kerana hilang majoriti, adakah Anwar juga akan meletak jawatan sebagai ketua pembangkang?

Hari ini, Ketua AMANAH Bukit Bintang, Ahmad Asri Talib menggesa PH menggantikan Anwar sebagai ketua pembangkang di Dewan Rakyat selain melantik pengerusi baharu gabungan itu susulan kegagalan memperoleh sokongan bagi melayakkan dirinya menjadi PM.

“Calon PH, Datuk Seri Anwar Ibrahim hanya mampu mengumpul 92 SD berbanding 114 diperoleh Datuk Seri Ismail Sabri Yaakob.

“Oleh itu, AMANAH Bukit Bintang mendesak supaya AMANAH dan parti pembangkang lain mengambil ketetapan mewujudkan semula PH Plus, melantik pengerusi PH Plus yang baharu, seterusnya menukar dan mencalonkan ketua pembangkang baharu bagi menggantikan ketua sedia ada,” katanya dalam kenyataan, hari ini.

Memetik laporan BHOnline beliau berkata calon ketua pembangkang di Dewan Rakyat mestilah pemimpin yang dipercayai penuh oleh semua parti pembangkang dalam PH dan sekutunya.

“Dasar ‘grand coalition’ oleh AMANAH perlu direalisasikan dan jangan dibunuh kerana tekanan mana-mana pihak. Menukar ketua pembangkang adalah jalan terbaik bagi mengembalikan kepercayaan rakyat dan membina kembali kerajaan yang dihormati.

“Ramai calon boleh diketengahkan seperti Tun Dr Mahathir Mohamad, Datuk Seri Mohd Shafie Apdal atau mereka yang dipersetujui PH Plus,” katanya.

Ahmad Asri berkata, PH dibina atas dasar kesepakatan PKR, DAP dan AMANAH, manakala parti pembangkang lain adalah Parti Pejuang Tanah Air (Pejuang), Parti Warisan Sabah (Warisan), Pertubuhan Kinabalu Progresif Bersatu (UPKO), Ikatan Demokratik Malaysia (Muda) dan Bebas.

“Kemenangan PH semasa Pilihan Raya Umum ke-14 adalah kerana mempunyai seorang calon Perdana Menteri yang diyakini rakyat Malaysia ketika itu, iaitu Dr Mahathir.

“Beliau disokong oleh rakyat dan membawa satu kejayaan serta sejarah dengan menjatuhkan kerajaan UMNO, Barisan Nasional. Sokongan tidak berbelah-bahagi parti-parti dari Sabah dan Sarawak juga memberi dukungan penuh kepada calon PM ketika itu hinggalah terbinanya kerajaan PH,” katanya.


Dolar AS rendah, ringgit meningkat

Ringgit terus meningkat berbanding dolar AS ketika pembukaan pada Khamis berikutan kadar inflasi yang meningkat menyebabkan mata wang Amerika Syarikat (AS) itu rendah, kata peniaga.

Pada jam 9.01 pagi, mata wang tempatan diniagakan pada 4.1725/1765 berbanding dolar AS daripada 4.1845/1860 semalam, lapor Bernama.

Peniaga ActivTrades Dyogenes Rodrigues Diniz berkata data Indeks Harga Pengguna (IHP) AS menunjukkan kadar inflasi tertinggi dalam tempoh 39 tahun, menyebabkan Rizab Persekutuan mengalami tekanan untuk mula menaikkan kadar faedah.

“Walaupun inflasi yang tinggi biasanya menyebabkan dolar AS meningkat, perkara sebaliknya berlaku dan ini disebabkan pasaran telah mengambil kira inflasi yang tinggi,” katanya.

Dari segi teknikal, Diniz berkata dolar AS yang merosot dijangka tidak lama dan harga boleh mendapat sokongan hampir kepada paras 4.1650.

“Jika ia stabil pada sekitar paras ini, ia boleh naik kepada paras 4.2400 dalam tempoh beberapa hari,” katanya.

Sementara itu, pada pembukaan, ringgit diniagakan rendah berbanding sekumpulan mata wang utama.

Unit tempatan merosot berbanding dolar Singapura kepada 3.0992/1027 daripada 3.0976/0989 pada Rabu dan susut berbanding yen Jepun kepada 3.6397/6435 daripada 3.6280/6296.

Ia turut merosot berbanding euro kepada 4.7746/7792 daripada 4.7565/7582 semalam dan rendah berbanding pound kepada 5.7197/7251 daripada 5.7043/7064 sebelum ini.


66.82 peratus pelajar cemerlang STPM golongan B40

Sebanyak 66.82 peratus calon Sijil Tinggi Persekolahan Malaysia (STPM) yang mendapat Purata Nilai Gred Keseluruhan (PNGK) 4.0 adalah terdiri daripada golongan B40.

Pengerusi Majlis Peperiksaan Malaysia (MPM) Prof Datuk Dr Mohd Ekhwan Toriman berkata seramai 874 calon atau 2.14 peratus memperoleh PNGK 4.0 dengan 584 adalah golongan B40.

Beliau berkata keputusan STPM 2021 mencatat PNGK 2.79, meningkat 0.01 mata berbanding 2.78 pada tahun sebelumnya.

Bagaimanapun, katanya bilangan calon B40 yang memperoleh PNGK 4.0 menunjukkan penurunan peratusan iaitu pada 2020, peratusan B40 adalah 74.76 peratus atau 554 calon.

“Bilangan calon yang mendapat PNGK 4.00 meningkat kepada 133 calon, iaitu daripada 741 calon STPM 2020 kepada 874 calon pada 2021,” katanya.

Beliau berkata demikian ketika mengumumkan keputusan STPM 2020 yang turut dihadiri Ketua Eksekutif MPM, Adnan Hussin, hari ini.

Seramai 42,369 calon mendaftar untuk menduduki STPM 2021, dengan 40,926 (96.59 peratus) hadir mendudukinya, menurun berbanding 44,704 dalam STPM 2020.

Mohd Ekhwan yang juga Naib Canselor Universiti Kebangsaan Malaysia, berkata keseluruhan pencapaian PNGK calon STPM 2021 adalah meningkat berbanding 2020.

“Dari segi pencapaian PGNK calon secara keseluruhan bagi pencapaian 3.75 dan ke atas, 9.04 peratus; PNGK 3.0 dan ke atas (41.72 peratus); PNGK 2.75 dan ke atas (55.85 peratus); dan PNGK 2.00 dan ke atas (88.24 peratus).

“Dengan peningkatan peratusan calon pada PNGK itu, tiada halangan lebih ramai calon lepasan STPM 2021 diterima masuk ke universiti awam pada tahun ini,”katanya.


Faizal yakin masih akan jadi Menteri, enggan layan spekulasi

Datuk Seri Ahmad Faizal Azumu yakin masih akan menjadi Menteri Belia dan Sukan walaupun namanya dikaitkan dengan spekulasi akan digugurkan daripada barisan Kabinet kebelakangan ini.

Faizal yang juga Timbalan Presiden Bersatu itu enggan melayani khabar angin yang sedang mengaitkan namanya dalam rombakan Kabinet yang kononnya akan diumumkan Perdana Menteri (PM) Datuk Seri Ismail Sabri Yaakob, sebaliknya mahu menumpukan kepada usaha-usaha untuk membantu mangsa bencana banjir.

“Saya berpandangan berita ini adalah spekulasi politik yang tidak perlu diberi perhatian.

“Lebih baik kita memberi tumpuan kepada usaha untuk meringankan beban kepada mangsa-mangsa musibah banjir dan usaha untuk membantu rakyat serta pemulihan ekonomi,” katanya dipetik laporan Malaysiakini.

Terdahulu portal berita Suara TV melaporkan perdana menteri dijangka mengadakan perbincangan empat mata dengan Presiden Bersatu, Tan Sri Muhyiddin Yassin, bagi membincangkan rombakan kabinet membabitkan dua menteri dari parti tersebut.

Ismail Sabri dikatakan tidak berpuas hati dengan Menteri di Jabatan Perdana Menteri (Tugas-Tugas Khas), Datuk Seri Abd Latiff Ahmad yang gagal memainkan peranan berkesan semasa bencana banjir baru-baru ini.

Agensi Pengurusan Bencana Negara(Nadma) yang terletak di bawah potfolio Abd Latiff turut dikritik hebat kerana gagal memainkan peranan berkesan untuk menyelaras operasi menyelamat dan memberi bantuan semasa bencana banjir.

Selain Abd Latiff, antara nama lain didakwa akan digugur dari kabinet ialah Menteri Pembangunan Wanita, Keluarga Dan Masyarakat, Datuk Seri Rina Harun.

Rina baru-baru ini mendapat kecaman warganet apabila tular rakaman video menunjukkan dia menggunakan water jet untuk membersihkan kaki lima sebuah sekolah yang tidak dicemari dengan lumpur banjir.

Menurut portal itu lagi, satu nama yang dijangka digugurkan ialah Menteri Perpaduan Datuk Halimah Mohamed Sadique yang mencetuskan kontroversi berhubung penjelasan mengenai agihan peruntukan RM100 juta untuk Unit Transfomasi Masyarakat India Malaysia (Mitra).


Indonesia dakwa Sinovac berkesan lawan virus Covid-19

Kementerian Kesihatan Republik Indonesia (KKRI) mendakwa keberkesanan vaksin Sinovac dalam melawan jangkitan virus mencapai tahap 94 peratus pada suntikan dos kedua, selepas 28 hari menerima suntikan.

Vaksin dari China ini juga dapat mencegah kematian yang disebabkan oleh Covid-19 sebanyak 100 peratus selepas menerima dos kedua, kata Badan Penyelidikan dan Pembangunan KKRI yang menerbitkan kajian keberkesanan vaksin Sinovac dalam kalangan pekerja kesihatan pada 13 Januari hingga 18 Mac 2021 lalu.

Menurut kementerian itu Sinovac juga terbukti dapat mencegah jangkitan sehingga 13 peratus pada hari ke-14 selepas mendapat suntikan pertama.

Suntikan dos pertama dapat mencegah rawatan serius Covid-19 sehingga 53 peratus pada hari ketujuh selepas suntikan.

Kajian keberkesanan vaksin ini melibatkan 25,374 orang pekerja kesihatan di seluruh Jakarta yang berusia lebih 18 tahun dan diuji negatif untuk Covid-19.

Sementara itu, Ikatan Perubatan Indonesia (IDI) mengatakan jumlah doktor yang meninggal ketika merawat pesakit Covid-19 meningkat dengan ketara pada Mei hingga Jun 2021.

Berdasarkan data IDI, tujuh doktor meninggal pada Mei dan meningkat kepada 26 orang pada Jun.

Oleh itu, IDI menggalakkan suntikan dos ketiga vaksin Sinovac untuk pekerja kesihatan.

“Kita perlu melihat sekiranya ada penerbitan rasional daripada ujian klinikal mengenai isu ini,” kata jurucakap KKRI, Siti Nadia Tarmizi.

Tambah beliau, satu pasukan dari Universiti Padjadjaran kini ditugaskan untuk menguji jangka hayat antibodi vaksin Sinovac.

Beliau berkata Pertubuhan Kesihatan Sedunia (WHO) tidak mengesyorkan suntikan ketiga dan KKRI akan mempertimbangkan idea tersebut setelah kajian menyeluruh dilakukan untuk memastikan keselamatan dos vaksin ketiga.

Pada Rabu yang lalu, Kementerian Kesihatan Indonesia mengesahkan bahawa ia belum meluluskan dos ketiga vaksin Covid-19 untuk pekerja kesihatan sebelum kajian dan ujian klinikal yang menyeluruh dilakukan. – Agensi